แค่คิด...ก็รวยแล้ว(3)
เข้าสู่ครึ่งหลังของ &#8220;คัมภีร์ความมั่งคั่ง&#8221; ที่ นโปเลียน ฮิลล์ เขียนไว้ในหนังสือเรื่อง &#8220;คิดแล้วรวย&#8221; หรือ Think &amp; Grow Rich (ฉบับภาษาไทยเรียบเรียงโดย กมล แสงทองศรีกมล) ซึ่งต้องย้ำกันอีกครั้งว่า เป็นหนังสือดีที่ &#8220;คนรวยแล้ว&#8221; แนะนำให้ &#8220;คนอยากรวย&#8221; อ่าน
27 ต.ค. 2555

เข้าสู่ครึ่งหลังของ “คัมภีร์ความมั่งคั่ง” ที่ นโปเลียน ฮิลล์ เขียนไว้ในหนังสือเรื่อง “คิดแล้วรวย” หรือ Think &amp; Grow Rich (ฉบับภาษาไทยเรียบเรียงโดย กมล แสงทองศรีกมล) ซึ่งต้องย้ำกันอีกครั้งว่า เป็นหนังสือดีที่ “คนรวยแล้ว” แนะนำให้ “คนอยากรวย” อ่าน 
เพราะฉะนั้น คนอยากรวยอย่ารอช้า มาทบทวน 6 ขั้นตอนที่ได้เรียนรู้กันไปแล้ว ได้แก่ 
1.มีปณิธานแน่วแน่
2.ศรัทธาในตัวเอง
3.บอกตัวเองซ้ำๆ 
4.รู้เฉพาะทางอย่างถ่องแท้
5.จินตนาการอย่างสร้างสรรค์
6.วางแผนอย่างเป็นระบบ
ย้ำอีกครั้งว่า ทั้ง 6 ขั้น (โดยเฉพาะ 3 ขั้นตอนแรก) เป็นขั้นตอนที่สำคัญ เพราะฉะนั้นถ้าไม่ได้ติดตามกันมาต่อเนื่อง แนะนำให้ไปค้นหนังสือพิมพ์ฉบับเก่ามาทบทวนกันก่อน หรือว่างๆ เดินเที่ยวงานสัปดาห์หนังสือไปหาซื้อ “Think &amp; Grow Rich” มาอ่านกัน 
7.กล้าตัดสินใจ
ถ้ายังจำ “31 ต้นเหตุแห่งความล้มเหลว” ที่ นโปเลียน ฮิลล์ วิเคราะห์จากคนมากกว่า 2.5 หมื่นคนที่ล้มเหลว ทำให้เขาพบว่า “การไม่กล้าตัดสินใจ” หรือ “การผัดวันประกันพรุ่ง” เป็นสาเหตุอันดับต้นๆ ในบรรดาต้นเหตุแห่งความล้มเหลวทั้งหมด 
นโปเลียน ฮิลล์ บอกว่า “ผมได้วิเคราะห์คนหลายร้อยคนที่สร้างความมั่งคั่งร่ำรวยได้นับล้านดอลลาร์ และได้ค้นพบความจริงว่าทุกคนล้วนมีนิสัยในการตัดสินใจอย่างรวดเร็ว และไม่ค่อยเปลี่ยนแปลงการตัดสินใจนั้น” 
ขณะที่คนที่ล้มเหลวในการสร้างความร่ำรวย ก็มักจะมีนิสัยไม่กล้าตัดสินใจ ตัดสินใจช้า เปลี่ยนใจง่าย และเปลี่ยนใจบ่อยๆ 
นอกจากนี้ คนที่ล้มเหลวที่จะกลายเป็นคนรวย ก็มักจะถูกความคิดของคนอื่นชักจูงได้ง่าย โดยมักจะไปรับเอาคำนินทา ข่าวลือ ความเห็นของคนอื่นเข้ามา ทำให้ความคิดของตัวเองไขว้เขวและเปลี่ยนแปลงไป
“ถ้าคุณตกอยู่ภายใต้อิทธิพลความคิดเห็นของคนอื่น คุณจะไม่มีปณิธานของตัวเอง” 
นโปเลียน ฮิลล์ บอกว่า คนนับพันรู้สึกว่าตัวเอง “ต่ำต้อยไปตลอดชีวิต” เพียงเพราะคำพูดของคนบางคน เพราะฉะนั้นเขาจึงแนะนำให้เรา “พูดน้อย” อย่าเปิดเผยเป้าหมายของเราออกไป ยกเว้นว่าเป็นคนที่มีความคิดคล้ายๆ กัน 
“ถ้าคุณปรารถนาจะมีนิสัยกล้าตัดสินใจ ก็จงเปิดหูเปิดตาให้กว้างๆ ไว้ และปิดปากของคุณ คนที่พูดมากมักไม่ค่อยทำ ถ้าคุณพูดมากกว่าฟัง คุณอาจจะพลาดความรู้ที่เป็นประโยชน์มากสำหรับคุณ” 
นอกจากนี้ นโปเลียน ฮิลล์ ยังย้ำอีกว่า “สัญลักษณ์ของผู้มีสติปัญญาที่แท้จริง คือ เงียบและถ่อมตน” 
ทั้งนี้ คนที่จะสามารถตัดสินใจได้อย่างแน่นอนและเฉียบขาด นโปเลียน ฮิลล์ บอกว่า จะต้องรู้ว่าตัวเองต้องการอะไร ซึ่งคนที่เป็นผู้นำจะต้องตัดสินใจอย่างรวดเร็ว หนักแน่น และมั่นคง ซึ่งการตัดสินใจที่แน่นอนบางครั้งต้องมีความกล้าหาญ 
“ความไม่กล้าตัดสินใจเป็นนิสัยอย่างหนึ่ง ซึ่งเริ่มขึ้นตั้งแต่เรายังเป็นเด็ก มันจะมากขึ้นเรื่อยๆ เมื่อเราโตขึ้นจนเข้าวัยประถม มัธยม และมหาวิทยาลัย โดยไม่มีเป้าหมายที่แน่นอน” 
8.มุ่งมั่นไม่ลดละ
นโปเลียน ฮิลล์ บอกว่า คนส่วนใหญ่มักจะโยนความตั้งใจและเป้าหมายทิ้งไป แล้วล้มเลิกเพียงแค่เจอกับอุปสรรคหรือสิ่งที่ไม่เป็นไปตามที่คาดหวังไว้ และมีคนเพียงไม่กี่คนที่จะยืนหยัดไปจนบรรลุเป้าหมาย ไม่ว่าจะต้องเจอกับอุปสรรคมากแค่ไหนก็ตาม
“ถ้าคุณไม่ได้เป็นหนึ่งในคนกลุ่มน้อยที่มีเป้าหมายที่แน่นอนและวางแผนไว้เรียบร้อยหมดแล้ว อาจจะทำให้คุณอ่านแต่คำแนะนำโดยไม่เคยนำไปประยุกต์ใช้ในชีวิตประจำวันเลย” เพราะการสร้างความมั่งคั่งได้นั้นจะต้องนำปรัชญาทั้ง 13 ข้อของ นโปเลียน ฮิลล์ ไปประยุกต์ใช้
การขาดความมุ่งมั่นเป็นสาเหตุสำคัญของความล้มเหลว และการขาดความมุ่งมั่นยังเป็นความอ่อนแอที่พบได้บ่อยที่สุดในคนส่วนใหญ่ 
แต่ถ้าเรามีความมุ่งมั่นไม่ลดละนโปเลียน ฮิลล์ บอกว่า นี่จะเป็นอุปนิสัยที่จะเป็นหลักประกันว่า เราจะไม่มีวันล้มเหลว เพราะไม่ว่าจะล้มเหลว หรือพ่ายแพ้สักกี่ครั้ง เราจะสามารถลุกขึ้นและก้าวไปสู่จุดสูงสุดได้ในที่สุด เพราะทุกๆ ความพ่ายแพ้ จะเป็นเพียง “ความพ่ายแพ้แค่ชั่วคราว” เท่านั้น
นอกจากนี้ “ทุกครั้งที่ล้มเหลว มันได้ให้กำไรชีวิตแก่เราด้วยเช่นกัน” 
ความมุ่งมั่นเกิดจาก “เหตุปัจจัย” ต่อไปนี้
เป้าหมายที่แน่นอน ต้องรู้ว่าเราต้องการอะไร และแรงจูงใจที่จะผลักดันให้เราผ่านอุปสรรคต่างๆ ไปให้ได้
ปณิธาน การที่เรามีความพยายามที่จะทำให้ปณิธานที่ตั้งไว้สำเร็จลุล่วงไปได้ จะทำให้เรารักษาความมุ่งมั่นไว้ได้
ความเชื่อมั่นในตัวเอง เชื่อมั่นในศักยภาพของตัวเองที่จะทำตามแผนให้สำเร็จลุล่วง 
แผนการที่ชัดเจน ถ้ามีการวางแผนที่ดี ก็ทำให้คนที่อ่อนแอและไม่มีประสิทธิภาพ มีความมุ่งมั่นขึ้นมาได้
รู้จริง การ “เดาเอา” จะทำลายความมุ่งมั่น
ความร่วมมือ ความเห็นใจ ความเข้าใจ และความร่วมมือกับคนอื่นจะช่วยพัฒนาความมุ่งมั่น
พลังแห่งความตั้งใจ ความมุ่งมั่นมาจากความคิดที่จดจ่ออยู่กับแผนการเพื่อให้บรรลุเป้าหมาย
สร้างนิสัย เพราะความมุ่งมั่นเป็นผลจากการสร้างนิสัย จิตใจจะซึมซับและกลายเป็นส่วนหนึ่งของประสบการณ์ประจำวัน โดยการบังคับให้ตัวเองปฏิบัติและกระตุ้นเตือนตัวเองซ้ำ
เหตุปัจจัยเหล่านี้นำไปสู่ 4 ขั้นตอนในการสร้างนิสัยความมุ่งมั่น ซึ่ง นโปเลียน ฮิลล์ บอกว่า ทั้ง 4 ขั้นตอนนี้ไม่ต้องอาศัยความฉลาด ไม่เกี่ยวกับการศึกษา ใช้เวลาและความพยายามไม่มาก
ขั้นตอนที่ 1 มีจุดมุ่งหมายที่แน่นอน ร่วมกับการมีปณิธานอันแรงกล้าที่จะบรรลุเป้าหมาย
ขั้นตอนที่ 2 มีแผนการที่ชัดเจน และลงมือทำอย่างต่อเนื่อง
ขั้นตอนที่ 3 ไม่ยอมให้อิทธิพลในเชิงลบมาทำให้เราท้อถอย ไม่ยอมให้คำแนะนำในเชิงลบจากคนใกล้ชิดเข้ามากระทบจิตใจเราได้
ขั้นตอนที่ 4 พยายามใกล้ชิดกับคนที่จะคอยกระตุ้นเตือนให้เราทำตามแผนและจุดหมายที่วางไว้
“มีรางวัลตอบแทนอย่างงามสำหรับคนที่เรียนรู้ที่จะนำขั้นตอนทั้งสี่ไปใช้ มันเป็นสิทธิพิเศษที่จะทำให้คุณลิขิตชีวิตตัวเองได้ และทำให้คุณได้รับทุกสิ่งที่ร้องขอ”
9.ระดมสมอง
ในบทนี้ นโปเลียน ฮิลล์ ใช้ชื่อว่า “พลังแห่งการระดมความคิด แรงผลักดันสู่ความสำเร็จ” ซึ่งเขาอธิบายคำว่า “พลัง” ของเขาว่า เกิดจากคนสองคนขึ้นไป นำความรู้และความพยายามมาร่วมมือร่วมใจกันด้วยความสามัคคี เพื่อทำให้บรรลุเป้าหมายที่แน่นอน นั่นก็คือการเปลี่ยนปณิธานให้เป็นเงินทอง
“ถ้าคุณวิเคราะห์ประวัติของคนที่ร่ำรวยมหาศาลหรือร่ำรวยพอประมาณ คุณจะพบว่าพวกเขาใช้หลักแห่งกำลังระดมความคิดทั้งที่รู้ตัวและไม่รู้ตัว” 
นั่นเพราะ “สมองของกลุ่มคน” ที่มี ร่วมมือกันด้วยความสามัคคี จะทำให้เกิดพลังที่ยิ่งใหญ่กว่า “สมองของคนคนเดียว” เพราะฉะนั้นสิ่งที่เราต้องทำคือ “จงเอาตัวคุณเองไปอยู่ในกลุ่มคนที่จะทำให้เกิดการระดมความคิด ซึ่งจะช่วยให้คุณสร้างสรรค์และประสบความสำเร็จในแผนงาน รวมถึงความร่ำรวยด้วย”
นโปเลียน ฮิลล์ แนะนำว่า คนที่เราจะเลือกเข้าไปอยู่ในกลุ่มจะต้องเป็นคนที่มีเป้าหมาย มีความสนใจ และมีปณิธานอันแรงกล้าที่จะทุ่มเทแบบเดียวกัน โดยต้องคำนึงถึง 2 สิ่งนี้ คือ ความสามารถในการทำงาน และความสามารถในการทำงานร่วมกับผู้อื่น
สัปดาห์นี้ให้เวลาไปเสาะหา “ผู้ร่วมอุดมการณ์” กันก่อน แล้วกลับมาสัปดาห์หน้าคงจะจบครบทั้ง 13 ปรัชญาความมั่งคั่ง